SKRIFTLIG FORESPØRGSEL E-1259/00

af Alexander de Roo (Verts/ALE) til Kommissionen

(19. april 2000)

Om: Import af miljøvenlige personbiler

I EU-bestemmelserne om indførelse af strenge emissionsnormer for nye køretøjer fra 2005 opfordres regeringerne i de femten medlemsstater udtrykkeligt til ikke at vente til 2005, men at gennemføre midlertidige skattebegunstigelser for såvel renere brændstoffer som miljøvenlige biler, som allerede nu opfylder de strenge normer for 2005. Visse medlemsstater har allerede indledt foranstaltninger af denne art.

Kan Kommissionen give en oversigt over disse foranstaltninger?

Er Kommissionen selv rede til at fremsætte forslag om indførelse af en lignende midlertidig skattebegunstigelse med hensyn til importafgiften på miljøvenlige biler fra tredjelande, der allerede nu opfylder normerne for 2005?

Svar afgivet på Kommissionens vegne af Frederik Bolkestein

(19. juni 2000)

Efter Kommissionens opfattelse kan økonomiske incitamenter spille en vigtig rolle i bestræbelserne for at anspore til indførelse af mere udviklede brændstoffer eller køretøjer med bedre miljømæssige resultater. Skattedifferentiering er et vigtigt instrument, når det drejer sig om hurtigt at fremme en ibrugtagning af køretøjer, der opfylder de fremtidige obligatoriske standarder. Desuden er der ved Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF(1) indført et frivilligt koncept i form af såkaldte mere miljøvenlige køretøjer (EEV), for hvis vedkommende medlemsstaterne kan anvende økonomiske incitamenter. Kommissionen er i færd med at undersøge mulighederne for at fremlægge et lignende koncept for lette køretøjer.

Med hensyn til motorbrændstoffer skal det ifølge Kommissionens forslag til omstrukturering af EF-bestemmelserne for beskatning af energiprodukter(2), som blev vedtaget i 1997, gøres muligt for medlemsstaterne at anvende differentierede energiskattesatser baseret på brændstoffernes kvalitet uden formel godkendelse fra Kommissionens eller Rådets side, forudsat at de er i overensstemmelse med de minimumsskatteniveauer, der er fastsat i forslaget. Dette forslag er i overensstemmelse med køretøjsbrændstofdirektiverne (Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF(3) og Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF)(4), men drøftes stadig i Rådet.

Hvad angår indirekte beskatning af motorkøretøjer, har det hidtil været meget beskedent, hvad der har været vedtaget af fællesskabslovgivning eller foretaget af harmonisering af medlemsstaternes nationale skattemæssige bestemmelser. Det har vist sig særdeles vanskeligt at foretage en indbyrdes tilnærmelse af køretøjsbeskatningen som følge af kravet om enstemmighed i forbindelse med afgørelser på skattemæssige områder.

Kommissionen har til hensigt at fremlægge en meddelelse om køretøjsbeskatning og derved tage initiativ til en drøftelse med medlemsstaterne og de øvrige fællesskabsinstitutioner om de fremtidige aktionsmuligheder på fællesskabsplan og på medlemsstaternes niveau, herunder spørgsmålet om incitamenter til fremme af mere udviklede brændstoffer eller mere miljøvenlige biler.

Endelig skal det i forbindelse med spørgsmålet om eventuelle midlertidige indrømmelser på området importafgifter for miljøvenlige biler påpeges, at sådanne foranstaltninger skal være i overensstemmelse med Fællesskabets forpligtelser i Verdenshandelsorganisationen (WTO). Det vil derfor være mest hensigtsmæssigt at undersøge disse muligheder i samarbejde med Fællesskabets handelspartnere. Enhver ændring af de relevante toldsatser er en mulighed, der kan undersøges sammen med medlemsstaterne i forbindelse med forberedelserne til en ny omfattende runde handelsforhandlinger.

(1) EFT L 44 af 16.2.2000.

(2) KOM(97) 30 endelig udg.

(3) EFT L 350 af 28.12.1998.

(4) EFT L 350 af 28.12.1998.